《满江红 其二十三 既庭见示小影用悔庵回韵赠之》
清代·曹尔堪

偶赋梅花，心似铁、何妨绮语。生徒盛、参同考异，轩乎其鼓。

芳草闲门通小径，桐阴木榻容箕踞。咏停云、无语送归鸿，时凝伫。

嵇阮约，囊曾与，用舍义，聊中处。叹余生重见，屐拖残雨。

面道人来称上客，楮先生亦为宾主。但刿肠、搜肾是文章，凌燕许。

作者简介：曹尔堪，清（1617---1679）字子顾，号顾庵，浙江嘉兴籍，华亭（今上海市松江）人。顺治九年（1652）进士。博学多闻，工诗，为柳州词派盟主，尔堪善作艳词，多是宴饮狎妓之作。与宋琬、沈荃、施闰章、王士禄、王士祯、汪琬、程可则并称为“海内八大家”或“清八大诗家”。善书、画，不轻授人，故罕流传。卒年六十三。有《南溪词》二百三十余首传世。